|  |  |
| --- | --- |
|  |  *See artikkel räägib Eesti riigipühast; Läti püha kohta vaata artiklist Taasiseseisvumispäev (Läti)* |

---

Ajaloolane Eero Medijainen kõnelemas Eesti taasiseseisvumispäeval Vabadussõja mälestussamba ees Tartus, tema taga naiskoor Emajõe Laulikud. 20. august 2012
Rahvas Eesti taasiseseisvumispäeva tähistamisel Tartus. 20. august 2012
**Iseseisvuse taastamise päev** (ka t**aasiseseisvumispäev**) on Eesti Vabariigi riigipüha, millega igal aastal 20. augustil tähistatakse Eesti Vabariigi *de facto* taastamist. 20. augustil 1991 kell 23.03 võttis Eesti Vabariigi Ülemnõukogu kooskõlastatult Eesti Komiteega vastu otsuse Eesti riiklikust iseseisvusest. 

Otsustati moodustada ka Eesti Vabariigi põhiseaduse väljatöötamiseks Põhiseaduse Assamblee, mille "koosseis kujundatakse delegeerimise teel Eesti Vabariigi kõrgeima seadusandliku riigivõimuorgani Eesti Vabariigi Ülemnõukogu ning Eesti Vabariigi kodanikkonna esinduskogu Eesti Kongressi poolt" ning korraldada Eesti Vabariigi uue põhiseaduse järgi Eesti Vabariigi parlamendivalimised 1992. aasta jooksul.

Eesti Vabariigi Ülemnõukogu lähtus oma otsuses Eesti Vabariigi järjekestvusest rahvusvahelise õiguse subjektina.

27. jaanuaril 1998 vastu võetud "Pühade ja tähtpäevade seaduse" parandusega sätestati taasiseseisvumispäev riigipühaks ja töövabaks päevaks. Sama aasta 20. augustil tähistati seda esimest korda riiklikult.

Kuigi ,,taasiseseisvumispäev" on üldsuses levinud mõiste, käsitlevad riigiorganid tähtpäeva kui **iseseisvumise taastamise päeva**.

Ajalugu
-------

Kuna taasiseseisvumispäeva tähistati algul eelkõige Keskerakonna ja selle esimehe Edgar Savisaare algatusel, siis hakati seda pilkamisi kutsuma *edgaripäevaks*:

"Noorematele kaaskodanikele on ehk hakanud tekkima mulje, et tegu on mingi Keskerakonna erapeoga. Reformierakonnast on rahva sekka lastud koguni mõiste *edgaripäev*," kirjutas poliitik ja kirjanik Teet Kallas 1998. aastal.

"Veel 10–15 aastat tagasi ei tahtnud keegi 20. augustist midagi kuulda, vaid Savisaar tähistas seda erakonnakaaslastega," meenutas 2011. aastal Keskerakonna poliitik Heimar Lenk uudisteportaali Delfi teatel. "Mart Laar ja teised aga rääkisid, et Eestil on iseseisvuspäev ning mitte mingi taasiseseisvuspäev ja nimetasid 20. augustit irooniliselt *edgaripäevaks*."

Hiljem on hakatud 24. veebruaril tähistatava iseseisvuspäeva ning 20. augustil tähistatava taasiseseisvumispäeva vastandamist pidama kunstlikuks, pilkenime *edgaripäev* aga osaliselt eksitavaks:

"Pilkenimi *edgaripäev* ei tähista Savisaare juhtrolli selle kuupäeva otsuses, sest tegemist oli siiski esindus-, mitte täitevvõimu otsusega," kirjutas 2008. aastal Eesti Päevalehe ajakirjanik Heiki Suurkask. "Kuid ta tähistab kuupäeva endale kahmamist."

2007. aastal spekuleeris Õhtuleht, et parempoolsete valitsusparteide (koalitsioonis olid Reformierakond, Isamaa ja Res Publica Liit ja Sotsiaaldemokraatlik Erakond) ja Keskerakonna vastasseisus võtab riik Savisaarelt ära "selle päeva monopoli": "Nii viiakse ka vabariigi juubeliaastal 20 aastat tagasi suve hakul peetud öölaulupeod üle hoopis 20. augustile ning võetakse sellega Savisaarelt võimalus lauluväljakul sel päeval oma üritus korraldada. Toimub Savisaare neutraliseerimine, et ta ei saaks lauluväljakut kasutada oma stsenaariumi järgi rahva hullutamiseks."

"Mul on väga hea meel, et meedia läheneb sellele tähtpäevale vaba hingega, ning et see päev on vabanemas *edgaripäeva* imagost, sest Edgar, kuidas öeldagi, *tut ne pritšom*," nentis 2011. aasta taasiseseisvumispäeva eel Indrek Toome, kes oli aastatel 1988 kuni 1990 Eesti NSV Ministrite Nõukogu esimees ja Eesti NSV Valitsuse peaminister.

Vaata ka
--------

* Priiuse põlistumise päev

Viited
------

1. ↑  Gunnar Paal (22. august 2022). "Eesti tähistas iseseisvuse taastamise päeva". *Riigikogu*. Vaadatud 26. detsember 2022.
2. 1 2  Vahur Koorits "Lenk: Las siis olla edgaripäev" Delfi, 4. august 2011 (vaadatud 18. augustil 2011)
3. ↑  Teet Kallas "Ei edgaripäev ega ignaripäev" Õhtuleht, 29. jaanuar 1998 (vaadatud 18. augustil 2011)
4. ↑  Mauno Viires "Mauno Viires: Edgaripäev — on see ikka olemas?" Sakala, 20.08.2010 (vaadatud 18. augustil 2011)
5. ↑  Heiki Suurkask "Edgaripäev ja vaba Eesti" EPL, 22. august 2008 (vaadatud 18. augustil 2011)
6. ↑  "Savisaarelt võetakse edgaripäev" SL Õhtuleht, 10. detsember 2007 (vaadatud 18. augustil 2011)
7. ↑  "Indrek Toome: 20. august on vabanemas edgaripäeva imagost" Eesti Ekspress, 18. august 2011 (vaadatud 18. augustil 2011)

Välislingid
-----------

* Vahur Koorits "Lenk: Las siis olla edgaripäev" Delfi, 4. august 2011
* Mauno Viires "Edgaripäev — on see ikka olemas?" Sakala, 20.08.2010
* "Taasiseseisvumispäev võtab Tallinna eelarvest 300 000 krooni" Delfi, 16. august 2010
* Heiki Suurkask "Edgaripäev ja vaba Eesti" EPL, 22. august 2008
* Kalev Kesküla "See aasta tuleb taas­iseseisvumispäev teisiti" Eesti Ekspress, 19. august 2009
* "Savisaarelt võetakse edgaripäev" SL Õhtuleht, 10. detsember 2007
* "Taasiseseisvumispäev toob Padari Toompeale esinema" EPL/ETA, 8. august 2001
* Teet Kallas "Ei edgaripäev ega ignaripäev" Õhtuleht, 29. jaanuar 1998